钦定古今图书集成/理学汇编/文学典/第049卷 > 温大雅
## 钦定古今图书集成/理学汇编/文学典/第049卷 > 温大雅

按《唐书》本传，“大雅，字彦弘，并州祁人。父君攸，北齐文
林馆学士。入隋，为泗州司马，见朝政不纲，谢病归。大
雅性至孝，与弟彦博、大有皆知名。薛道衡见之，叹曰：
‘三人者，皆卿相才也’。初为东宫学士、长安尉，以父丧
解。会天下乱，不复仕。高祖镇太原，厚礼之。兵兴，引为
大将军府记室参军，主文檄。帝受禅，与窦威、陈叔达”
讨定仪典。迁黄门侍郎，而彦博亦为中书侍郎，对管
华近。帝尝从容谓曰：“我起晋阳，为卿一门耳。”进工部
侍郎、陜东道大行台尚书。隐太子图乱，秦王表大雅
镇洛阳须变，数陈秘画，多所嘉纳。王即位，转礼部，封
黎国公。改葬其祖，卜人占其地曰：“弟则吉，不利于君，
若何？”大雅曰：“如子言，我含笑入地矣。”岁馀卒，谥曰孝。
永徽五年，赠尚书右仆射。